钦定古今图书集成/理学汇编/学行典/第090卷 > 题萧欲仁大学篇后 杨时 > 《致知箴》王瓒
## 钦定古今图书集成/理学汇编/学行典/第090卷 > 题萧欲仁大学篇后 杨时 > 《致知箴》王瓒

知之在人，性所固有。知而弗致，奚择奚守？致知之道，
穷理为先。理寓于物，悟则脱然。或验于身，或验于事，
浃洽洞彻，积久乃至。由粗而精，由显而微，内外本末，
一以贯之。非亿非度，非揣非想，既明诸心，弗忒所往。
古之《大学》，始教在兹。知至至之，亦岂易而。读书议道，
考古稽今，一物一理，即物推寻。物无不格，知无不致。
至灵本体，何所于蔽？彼明此晓，随见即道。目无全牛，
庭有茂草，为学之要，入道之方，圣贤法言，宜求精详。